CELEX: 62020TN0252
Language: mt
Date: 2020-04-23 00:00:00
Title: Kawża T-252/20: Rikors ippreżentat fit-23 ta’ April 2020 – JU et vs Il-Kunsill

29.6.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 215/56
            
         
      Rikors ippreżentat fit-23 ta’ April 2020 – JU et vs Il-Kunsill
      (Kawża T-252/20)
      (2020/C 215/64)
      Lingwa tal-kawża: l-Ingliż
      
         Partijiet
      
      
         Rikorrenti: JU, JV, JW, JY, JZ, KA, KB (rappreżentanti: P. Tridimas, Barrister, A. von Westernhagen, u D. Harrison, Solicitors)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kunsill (UE) 2020/135 tat-30 ta’ Jannar 2020 dwar il-konklużjoni tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (1), safejn din iċċaħħadhom mingħajr il-kunsens tagħhom u mingħajr smigħ xieraq mill-istatus tagħhom ta’ ċittadini tal-Unjoni u mid-drittijiet tagħhom naxxenti minn dan l-istatus;
               
            
                  —
               
               
                  tikkundanna lill-konvenut għall-ispejjeż.
               
            
         Motivi u argumenti prinċipali
      
      Ir-rikorrenti jsostnu li billi ċaħħadhom mill-istatus tagħhom taċ-ċittadinanza tal-Unjoni u mid-drittijet fundamentali naxxenti minnu, il-Kunsill kiser l-Artikoli 20 u 23 TFEU, l-Artikolu 50 TFEU, l-Artikoli 39, 40, 45 u 46 kif ukoll l-A rtikoli 7 u 19 tal-Karta, il-prinċipji ta’ proporzjonalità, ta’ ugwaljanza fit-trattament u ta’ aspettattivi leġittimi.
      Għaldaqstant, ir-rikorrenti jsostnu li ċ-ċittadinanza tal-Unjoni hija l-istatus fundamentali taċ-ċittadini tal-Unjoni Ewropea. Bħala tali, din hija ta’ natura personali u ġaladarba tinkiseb, ma tispiċċax awtomatikament mal-ħruġ tar-Renju Unit. Ir-rikorrenti jallegaw li l-ebda persuna ma tista’ tiġi mċaħħda b’mod arbitrarju miċ-ċittadinanza tagħha tal-Unjoni u mid-drittijiet naxxenti minnha.
      
         (1)  Deċiżjoni tal-Kunsill (UE) 2020/135 tat-30 ta’ Jannar 2020 dwar il-konklużjoni tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (ĠU 2020, L 29, p. 1)